Die Pos | Letters | Sy dien met oorgawe en onderskeiding
Sy dien met oorgawe en onderskeiding
16 February 2018 l Ons lesers skryf... l Views: 47 l 33 days ago
Marlene van Staden, burgemeester van die Modimolle-Mookgophong-munisipaliteit.
Ek verwys graag na die brief “Inwoners soek antwoorde oor water” wat A.A.L. Beneke in Die Pos (Vrydag 9 Februarie) aan Marlene van Staden, burgemeester van Modimolle, geskryf het.
Dit wil voorkom asof daar ’n kommunikasiegaping tussen sekere inwoners van Modimolle en die dorpsbestuur is.
Op die voorblad van Die Pos van Vrydag 2 Februarie het ’n volledige verslag, geskryf deur Ronél van Jaarsveld, verskyn oor skade en probleme nadat weerlig op Maandag 26 Januarie die kragtoevoer na waterpompe by die Donkerpoortdam beskadig het. Dit het droë krane veroorsaak en water is na huise aangery.
Hierdie verslag is opgevolg deur ’n brief van Sarna Groenewald, DA-raadslid van wyk 12, wat ook in Die Pos van 9 Februarie verskyn het.
Desirée van der Walt, DA-parlementslid, het vroeër vanjaar ’n openbare vergadering by Koro Creek gelei. Dit het oor die gemors en bankrotskap wat van die ANC geërf is, gehandel.
Van Staden en Van der Walt is tans besig met onderhandelinge in ’n poging om die R230 miljoen skuld wat deur die ANC aangegaan is, te laat afskryf.
Die eintlike probleem het net voor die algemene verkiesing van 1994 begin toe gratis water, krag en behuising aan almal beloof is terwyl daar ’n gebrek aan alle dienste was. Met die oorname van die dorpsbestuur deur die ANC is daar van bekwame personeel ontslae geraak.
Gevolglik moet aanvaar word dat dislojale werkers nie sal aarsel om die DA in onguns te bring nie. ’n Duidelike voorbeeld van dislojaliteit het onlangs voorgekom toe ’n aantal kantoorwerkers hul kantore en gange met riool bemors het.
Eintlik moet daar verneem word na die moontlikheid om water van die Roodeplaat-dam in die reservoir, wat water vanaf Don-kerpoortdam kry, te pomp. En in geval van kragonderbrekings kan daar nie sirkelaan-sluitings op die netwerk gedoen word nie?
Ek glo regtig nie dat die burgemeester, wat gereeld daar is as ’n probleem ontstaan, enigeen se intelligensie onderskat nie. Met die krisis waarin ons hele land, asook die Modimolle-Mookgophong-munisipaliteit verkeer, dien sy met oorgawe en onderskeiding. Ek salueer haar.